ממשיכים לפענח עבורכם את דו"חות מבקר המדינה ■ מעת לעת נצלול אל פרק בדו"חות המבקר, נביא לכם ממנו חלקים חשובים ומעצבנים במיוחד - בשפת בני אדם ■ והיום: על התמודדות משטרת ישראל עם הפשיעה החקלאית
| אייל גוהר | כנראה שאת הפוסט הבא, החקלאים לא יקראו. זה מובן, כי כפי שעוד מעט תבינו, יש להם אדמה להגן עליה בגופם, בנוסף לעבודתם השגרתית. ידעתם שהמרחב העירוני הצפוף מהווה רק כ-15% משטח מדינת ישראל? 85% משטח המדינה מוגדרים כמרחב כפרי. חלק משמעותי ממרחב זה הוא השטחים החקלאיים, המאופיינים, לדברי המבקר, בהיעדר אכיפת חוק אפקטיבית מצד המשטרה. השטחים האלה עצומים (ביחס לגודלה של ישראל), מה שהופך את בעיית הפשיעה החקלאית לבעיה לאומית. הפשיעה במרחב הכפרי פוגעת בענפי החקלאות השונים, והיא מתבטאת בגניבה של תוצרת ויבול, השתלטות על שטחי מרעה, השחתת תשתיות בשטחים חקלאיים, גניבה של בעלי חיים, גניבה והשחתה של ציוד חקלאי (לרבות טרקטורים).  מילא זה, אבל גניבה של חומרי הדברה ודישון יכולה להוות סכנה אמיתית: ניתן לייצר באמצעותם חומרי נפץ, או לחילופין – שימוש או אחסון לקוי של החומרים האלה עלול לגרום לסכנה בריאותית לציבור.  מבקר המדינה בדק את התופעה הזו. מהממצאים אפשר להבין את רמת התסכול של החקלאים מההתמודדות של המשטרה עם הפשיעה נגדם: "ב-25.1.16 התקבל אצל דבוראי דיווח ממכשיר איתור שהוצב על כוורות ביער בן שמן, שהכוורות נגנבו והגיעו למתחם בשכונה בלוד. הדבוראי ניגש לתחנת המשטרה בלוד להגיש תלונה. עקב עומס בתחנה הופנה לתחנת רמלה, שם הגיש תלונה בשעה 22:22. בתלונה צוין כי מדובר בגניבת כוורות, וסווגה כעוון". זה לא נגמר שם: "מאחר שאזור יער בן שמן הוא בתחום אחריותה הטריטוריאלית של תחנת מודיעין הועבר התיק לטיפול שם. בתחנת מודיעין החליטו שלא לפתוח בחקירה, וב-26.1.16, יום אחד בלבד לאחר שבוצעה הגניבה, הוחלט על סגירת התיק בעילה של עבריין לא נודע". אתם קוראים נכון – מכשיר האיתור שנמצא על הסחורה הגנובה עדיין עובד, אך המשטרה סוגרת את התיק לאחר פחות מ-24 שעות! נקודת אור: לא בפעם הראשונה, אזרחים לוקחים אחריות ויוזמים פתרון עצמאי. בשנת 2007, לאחר הבנת מצוקתם של החקלאים ואוזלת ידה של המשטרה, הוקם ארגון השומר החדש אשר שם לו למטרה להגן, בהתנדבות, על המרחב הכפרי במדינה. נראה כי החקלאים נותנים את אמונם בארגון – שבשנת 2015 דיווחו לארגון על 333 אירועים בנגב, בזמן שלמשטרה דיווחו רק על 3! עמותות שנכנסות לוואקום שמותירה המדינה, כבר אמרנו? 